Mette Frederiksen (S), 2003-05-28:
Jeg mener faktisk ikke, det er rigtigt, når fru Carina Christensen siger, at regeringen fastholder regionernes stærke position med medieforliget.
Det mener jeg faktisk ikke er rigtigt, jeg mener måske snarere tværtimod, for på trods af hvor meget regionerne kan sende, og hvem de kan sende til, fastholder man dem på det niveau, vi kender i dag, og i øvrigt tilfører man dem ikke øgede reklameindtægter.
Hvis regionerne for alvor skal have udviklingsmuligheder, skal der selvfølgelig ske en digitalisering, og man skal selvfølgelig også sikre, at regionerne kan få en landsdækkende kanal, så de dermed på en efter min mening meget, meget, meget fin måde vil kunne bidrage til at opfylde public service-forpligtelsen.
Men jeg må bare sige, at nu fraviger regeringen medieforligets intentioner med hensyn til digitalisering.
Det er i hvert fald det, vi har kunnet forstå af den offentlige debat.
Senere i dag skal vi behandle et forslag, hvor vi anmoder Kulturudvalget om at få en lidt grundigere diskussion af digitaliseringsspørgsmålet i udvalget, eksempelvis ved at afholde en høring.
Her kunne vi også drøfte regionernes fremtidige placering.
Jeg mener sådan set ikke, det er rigtigt, når der bliver sagt, at medieforliget fastholder regionernes stærke position.
Jeg mener måske snarere tværtimod, fordi man ikke giver regionerne nogle nye udviklingsmuligheder og derfor fastholder dem på det nuværende niveau.
Til spørgsmålet om, hvilke udviklingsperspektiver der kan være for TV 2, tror jeg, vi skal prøve at tage diskussionen om TV 2 under ét.
Vi har i dag en konstruktion, hvor regionerne efter vores mening opfylder en meget, meget central public service-forpligtelse.
Jeg tror, der er meget mere potentiale i det regionale tv, end vi kan se i dag, og hvis ellers regeringen turde det, ville det derfor selvfølgelig være oplagt, at vi samtidig med den kommende digitalisering af det jordbaserede sendenet sørgede for, at regionerne kunne få flere udviklingsmuligheder ved at tildele dem en landsdækkende kanal.
Jeg mener, der er grund til at antage, at når regeringen lige pludselig ikke ønsker at digitalisere sendenettet i Danmark, hænger det lige præcis sammen med, at hvis vi laver den digitalisering og giver regionerne muligheder for at bidrage til public service-tv på landsdækkende plan, ville der opstå en meget, meget stor konkurrent til TV 2.
Seerne elsker regionerne med god grund, for det er godt tv, og de kunne i hvert fald tage sig af en del af det, der sker i det TV 2, vi kender i dag, hvis de fik bedre muligheder for at udvikle sig, og derudover ville det selvfølgelig bidrage til en fortsat udvikling af den sendeflade, vi kender i dag.
Jeg vil gerne sige, at jeg synes, det er meget forfejlet, når regeringen forsøger at bilde danskerne ind, at TV 2 er ved at sprænges og gå fra hinanden, og at det slet ikke kan lade sig gøre.
Vi har en unik og særdeles velfungerende konstruktion på det danske mediemarked, så vores udgangspunkt er følgende: Danskernes foretrukne tv-kanal skal bevares og udvikles, og det bidrager vi gerne til, når det drejer sig om det indholdsmæssige.
Vi ser intet
til hinder for, at TV 2 også i fremtiden kan udvikle sig inden for de lovgivningsmæssige rammer, der findes i dag,
og hvis det ikke er tilfældet, er vi villige til at kigge på det.
Men den diskussion har regeringen ikke påbegyndt, og derfor mener jeg sådan set, at der stadig er masser af muligheder for TV 2.